dh-unibe/image-text_koenigsfelden-charters-post-1500 huggingface dataset:
Wir, schultheis und rautte der stat Waltzhuͦt, tuͦnd kunt menglichem mit disem brieve allen dennen, die in sechent, leszent oder hoͤrrent leszen, yetzūt
und in kùnfftigen zitten, von der zwytrecht und spenne wegen, herrürrent von den erwrdigen in got frowen, der äptissin und gemeiner covent ✳
frowen des gotzhusses Kùngsfelden, Clarissinen, in Costentzer bystum gelegen, ùnser gnädigen frowen, an einem ✳ und den trotmeister, so da trotten haben
zu Waltzhuͦt, von des lones wegen den trotmeistern, das sy den frowen den zechenden des wins zusament in den trotten in der frowen legellen des andren
teils. dar in wir ùns von beider teil bitt gearbeitt, gevert, gewegert und gesuͦcht haben, das beid teil ùns getrùwtt und sy zu ùnszm spruch komen
und gestanden sind, also wie wir sy zu beider sitt von des lons den trotmeistern zu gebent entscheident, ordnen und setzent, das beid teil yetzunt und
hernach da by beliben und dem nachkomen wellent ungevarlich, und nach dem und wir anfordrung und widerwort von beiden teiln vermerktt
haben, so habent wir gesprochen und sprechent des ersten, das die obgedachtten ùnser gnädig frowen, ir nachkomen odˀ ir amptlùt, die ye ze zitten
sind, einem yettlichen trotmeister, der inen den zechenden samlet in der trotten, es werd wenig oder vil win, von ye dem som win, den er in siner
trotten von dem zechenden in nimpt, ze lon geben sond fùnff haller Waltzhutter werung und nit mer. ✳ zum andren, so sond die amptlùt der
obgedachtten ùnsz gnädigen frowen die trottmeister umb jerren lon von stund an nach dem herpst umb irren lon uszrichttun tuͦn òn irn schadē.
zum dritten, so sol ein schultheis und raut allù jar vor herpst die trotmeister besenden und sy heissen loben odˀ schwerren tuͦnd den zechenden
trùlichen zu samlent nach irem besten vermugen von dem richen als von dem armen òn geverd und ob sy vernement, das yement wer,
der den zechenden nit gebe odˀ anders da mit fùrneme denne billicheit, das ze wissent tuͦn der frowen amptlùtten odˀ einem schultheissen, darinne denne billicheit fùrgenomen werden sol. zum vierden, so ist dis zu gedächnùsz der ewikeit in ùnser stat buch geschriben und vermerktt, ✳ och den gestùmpten ùnszn gnedigen frowen ein brieff under ùnser stat secret insigel durch der begerung, so von der frowen emphelhentz wegen da by und mit gewessen und des ingangen sind mit namen die ersamen und wisen Ludwig Zechender, alt schultheis ze Arow, Nyclaus Fricker, altter hoffmeister, der zit statschriber ze Bern, der nùw hoffmeister und der Widmer und ander dˀ frowen ap̄tlut ze
Waltzhuͦt. ✳ und des zem urkund diser ùnser entscheidung, so haben wir ùnser secrett insigel doch ùns, ùnszn nachkomen und gemeiner stat öne schaden
offenlich tuͦn henken an disen brieff, der geben ist uff den nechsten mentag nach des heilgen crùtztag ze herpst als es erhoͤcht ward, des jars do man
zalt nach der gepurt Cristi unsers lieben herren thusent viehundert sechszig und fùnff jarre.
Königsf. 733
Staatsarchiv
AARGAU
465
Nͦ✳ 2 ✳
K
S ✳ 43 ✳
der brief vō der spen̄¬
wegē zwùschend ùns
un̄ dē trottmeistrē zu Waltzhuͦt
✳ alle so trottē ✳
da haben vō desz ✳ trottlons
weg₎